บอร์ด KTB ตั้ง “ผยง ศรีวณิช” นั่งกรรมการผู้จัดการใหญ่
บอร์ด KTB ตั้ง "ผยง ศรีวณิช" นั่งกรรมการผู้จัดการใหญ่ มีผลตั้งแต่ 8 พ.ย.นี้
8 พ.ย. 2559

ธนาคารกรุงไทย จำกัด (มหาชน) หรือ KTB ระบุว่า คณะกรรมการบริษัทมีมติแต่งตั้ง นายผยง ศรีวณิช เป็นกรรมการผู้จัดการใหญ่ แทน นายวรภัค ธันยาวงษ์ ที่ครบวาระการดำรงตำแหน่งกรรมการผู้จัดการใหญ่ ในวันที่ 7 พฤศจิกายน 2559 โดยธนาคารแห่งประเทศไทยได้ให้ความเห็นชอบ และได้รับอนุญาตจากหน่วยงานที่เกี่ยวข้องตามที่กฎหมายกำหนดครบถ้วนแล้ว โดยมีผลตั้งแต่วันที่ 8 พฤศจิกายน 2559  เป็นต้นไป
อนึ่ง นายผยง ศรีวณิช ปัจจุบันอายุ 48 ปี สำเร็จการศึกษาระดับปริญญาตรี สาขาวิศวกรรมศาสตร์ ที่ University of Arizona,Tucson, Arizona สหรัฐอเมริกา ระดับปริญญาโท  สาขาบริหารธุรกิจ ที่ University of Pittsburgh, Pennsylvania  สหรัฐอเมริกา  เป็นผู้ที่มีประสบการณ์ในด้านธุรกิจการเงินการธนาคารมากว่า 20 ปี เคยดำรงตำแหน่ง Managing Director, Head of Global Markets &amp; Country Treasurer Citibank N.A.,Thailand ระหว่างปี 2551-2557 และเริ่มทำงานกับธนาคารกรุงไทยในปี 2558 โดยดำรงตำแหน่ง รองกรรมการผู้จัดการใหญ่ ผู้บริหารสายงาน สายงานธุรกิจตลาดเงินตลาดทุน